Haakon Magnus av Norge

**Haakon Magnus** (født 1973) er Norges kronprins. Han er sønn og yngste barn av kong Harald V og dronning Sonja og har en storesøster, Märtha Louise. Han er sønnesønn til kong Olav V og sønnesønns sønn til kong Haakon VII. Haakon er gift med kronprinsesse Mette-Marit. Han representerer 4. generasjon i det norske kongehuset. Til daglig benyttes bare det første av hans fornavn.

## Biografi
### Første leveår
Haakon ble født på Rikshospitalet 20. juli 1973, og tre dager senere, 23. juli 1973 informerte kong Olav regjeringen i et ekstraordinært statsråd om fødselen, hvor også navnet ble offentliggjort. Det ble gjort kjent at han skulle hete Haakon Magnus, men at kun Haakon skulle være det navn man skulle bruke til daglig. Begge navn er tett knyttet til norsk kongehistorie, idet syv norske konger har båret navnet *[[Kong Haakon|Haakon]]* før ham, og *[[Kong Magnus|Magnus]]* (latin: *magnus* – stor) var kongenavnet til like mange norske konger i middelalderen.

Han ble døpt i Slottskapellet 20. september 1973 av biskop Kaare Støylen. Fadderne ved dåpen var de tre skandinaviske monarker, kong Olav, kong Carl XVI Gustaf av Sverige og dronning Margrethe II av Danmark. Kronprinsen bodde i oppvekstårene på Skaugum gård i Asker kommune.

### Utdannelse og tidlig voksen alder
I tråd med foreldrenes ønske om en mest mulig naturlig oppvekst, gikk både han og søsteren i vanlig offentlig barnehage og skole. I likhet med sin far gikk han de første skoleårene på Smestad skole, hvor han startet i 1980. Ungdoms- og videregående skole ble fullført på Kristelig Gymnasium i Oslo i 1992.

Etter videregående skole ble kronprinsen innrullert som befalsrekrutt ved Sjøforsvarets rekruttskole KNM «Harald Haarfagre» på Madlamoen ved Stavanger. Etter aspirantkurset fortsatte han ved Befalsskolen for Marinen på Karljohansvern i Horten. Senere gjennomførte han 1. avdeling av krigsskoleutdannelsen ved Sjøkrigsskolen i Bergen. Fra august 1995 avtjente han sitt praksisår, hvor han først var om bord i en MTB, senere som nestkommanderende på et større marinefartøy.

Høsten 1996 forlot Haakon Norge for å bli student i USA, hvor han valgte å studere statsvitenskap ved University of California i Berkeley, hvor han oppnådde sin BA-grad våren 1999. Samme år, i august, ble han immatrikulert ved Universitetet i Oslo, hvor han fulgte forelesninger ved det juridiske og det samfunnsvitenskapelige fakultet. Våren 2001 avsluttet han et ett-årig opphold ved Utenriksdepartementets aspirantkurs.

Høsten 2002 flyttet han og Mette-Marit til London, hvor han tok en mastergrad i internasjonal politikk med fordypning innen bistandsspørsmål ved London School of Economics and Political Science.

### Ekteskap
Han giftet seg 25. august 2001 i Oslo domkirke med Mette-Marit Tjessem Høiby, som da ble kronprinsesse Mette-Marit. Kronprinsfamilien bor på Skaugum i Asker.

#### Barn
Kronprinsparet fikk 21. januar 2004 kl. 09.13 på Rikshospitalet i Oslo, en datter, prinsesse Ingrid Alexandra, som i kraft av å være kronprinsens eldste barn er arveprinsesse og nummer to i arverekken til tronen, etter sin far.  3. desember 2005 kl 10.45 fikk kronprinsparet sitt andre felles barn, prins Sverre Magnus. 

Kronprinsen er dessuten stefar til Marius Borg Høiby (f. 13. januar 1997) som hans kone har fra et tidligere forhold med Morten Borg.

## Offisielle plikter

Kronprinsen ivaretar sammen med kronprinsessen en rekke representasjonsoppdrag i inn- og utland. Hvert år gjennomfører kronprinsparet en såkalt fylkesreise som varer i tre dager og besøker flere kommuner i samme fylke. De reiser også utenlands i følge med representanter for norsk næringsliv, kultur og myndigheter, for å bidra til å bygge relasjoner mellom Norge og andre land.

Da Haakon nådde myndighetsalder i 1991, møtte han første gang i statsråd. Han har ved flere anledninger ledet statsråd som regent, første gang ved kong Haralds utenlandsopphold i mai 1992. Han var landets regent under sin fars sykdoms- og rekonvalesensperiode 25. november 2003&ndash;13. april 2004, og holdt blant annet nyttårstalen på fjernsyn. Han ble igjen kronprinsregent den 29. mars 2005, da kongen ble innlagt på sykehus på grunn av hjertesykdom, inntil 7. juni 2005. Under kongens sykefravær holdt han trontalen for første gang ved åpningen av det 165. storting 2. oktober 2020.

I juni 1999 gjennomførte kronprins Haakon en lengre representasjonsrundreise i Nord-Amerika, hvor han besøkte mange norsk-amerikanske samfunn. I oktober og november 1999 var han en del av den norske delegasjon ved FNs generalforsamling i New York. Høsten 2003 ble han utnevnt til goodwill-ambassadør for FNs utviklingsprogram, UNDP, og har foretatt en rekke reiser som dette, blant annet til Botswana og Mongolia. Kronprinsen har fokusert spesielt på fattigdomsbekjempelse og FNs tusenårsmål i arbeidet sitt for UNDP.

I 2006 grunnla kronprins Haakon Global Dignity sammen med John Hope Bryant og Pekka Himanen. Grunntanken bak initiativet er alle menneskers rett til et verdig liv. Global Dignity Day arrangeres nå 20. oktober hvert år.

## Militær grad
Kronprinsen er general i Hæren og Luftforsvaret og admiral i Sjøforsvaret.

Kronprinsen har sin militære bakgrunn og utdannelse fra Sjøforsvaret, men skal representere hele Forsvaret og har derfor samme grad i alle de tre forsvarsgrenene.

## Beskytterskap
Kronprinsen er beskytter for disse organisasjonene:

* 4H Norge
* ANSA - Samskipnaden for norske studenter i utlandet
* Bjørnsonfestivalen
* Den Norske Filmfestivalen
* Ibsenfestivalen
* Landsforbundet Mot Stoffmisbruk
* Nordland Musikkfestuke
* Nordlysfestivalen
* Nordnorsk Opera og Symfoniorkester
* Norges Astma- og Allergiforbund
* Norges Livredningsselskap
* Norges Musikkorps Forbund
* Stavanger Symfoniorkester
* SS «Christian Radich»
* ULTIMA Oslo Contemporary Music Festival
* Norsk Luftambulanse

## Titler
### Sivile titler
Kronprins Haakon er æresdoktor (2025) ved Luther College i Decorah i Iowa.

### Dekorasjoner
Kronprinsen er innehaver av følgende norske og utenlandske ordener, medaljer og dekorasjoner. Oversikten er basert på Kongehusets liste over dekorasjoner:

#### Norske dekorasjoner

* Storkors med kjede av St. Olavs Orden
* Storkors av Den Kongelige Norske Fortjenstorden 
* Forsvarsmedaljen med laurbærgren 
* Kongehusets 100-årsmedalje
* Kong Olav Vs minnemedalje
* Kong Olav Vs jubileumsmedalje 1957–1982 
* Kong Olav Vs 100-årsmedalje 
* Kong Harald Vs jubileumsmedalje 1991–2016
* Sjøforsvarets vernedyktighetsmedalje med tre stjerner
* Norske Reserveoffiserers Forbunds hederstegn 
* Sjømilitære Samfunds fortjenstmedalje i gull 
* Oslo Militære Samfunds hederstegn i gull

#### Utenlandske dekorasjoner

* Storkors av Sydkorsordenen, Brasil
* Storkors av Stara Planina-ordenen, Bulgaria
* Ridder av Elefantordenen, Danmark
* 1. klasse av Terra Mariana-korsets orden, Estland
* 1. klasse av Den hvite stjernes orden, Estland
* Storkors av Finlands hvite roses orden, Finland
* Storkors av Den islandske falkeorden
* Storkors av Republikken Italias fortjenstorden, Italia
* Storkors av Krysantemumsordenen, Japan
* Storkors av Gjenfødelsesordenen, Jordan
* Storkors av Trestjerneordenen, Latvia
* Storkors av Anerkjennelseskorset, Latvia
* Storkors av Vytautas den stores orden, Litauen
* Storkors av Adolf av Nassaus sivile og militære fortjenstorden, Luxembourg
* Storkors med sverd av Oranje-Nassau-ordenen, Nederland
* Kong Willem-Alexanders innsettelsesmedalje, Nederland
* Storkors av Republikken Polens fortjenstorden, Polen
* Storkors av Infante Dom Henriks orden, Portugal
* Slovenias gylne fortjenstorden, Slovenia
* Storkors av Karl IIIs orden, Spania
* Ridder av Serafimerordenen, Sverige 
* Storkors av Forbundsrepublikken Tysklands fortjenstorden, Tyskland 
* Storstjerne av Ærestegnet for fortjenester, Østerrike

## Se også
* Arvefølgen til den norske tronen
* Liste over personer som har tent den olympiske ild

## Referanser


## Biografier
* Kjetil S. Østli *Haakon. Historier om en tronarving* Cappelen Damm 2023
* Fredrik Wandrup *Haakon : et portrett av Kronprinsen som ung mann* 1998
* Arvid Møller *Kronprins Haakon : kongsemne* 1991

## Eksterne lenker
* 
* 
* 
* 
*  Kronprins Haakon på Kongehuset.no